**OBRAZLOŽENJE VAŽNIJIH NOVOSTI U PREDLOŽENOM NACRTU STATUTA**

1. OVLASTI PREDSJEDNIKA (članci 8, 37, 38. i 39.)

Predsjednik saveza promjenama statuta dobiva najviše ovlasti, a samim time i dužnosti i   
odgovornosti. Samo on u svim poslovima zastupa i predstavlja savez.

Glavne obveze su mu zastupanje i predstavljanje saveza u svim poslovima u zemlji i inozemstvu, rukovođenje radom i poslovanjem saveza, nadzor i kontrola nad radom glavnog tajnika i drugih kojima su povjereni administrativno-tehnički i materijalno-financijski poslovi saveza i podnošenje izvješća o radu i stanju u savezu na sjednici skupštine.

Predsjednik saveza prvi je potpisnik žiro-računa i naredbodavac za izvršenje financijskog plana i poslovanja, plana i programa rada saveza.

U svim poslovima prvenstveno ga zamjenjuje dopredsjednik.  
Odlukom skupštine ili izvršnog odbora ili samog predsjednika određuje se koji su to poslovi i na koje vrijeme.

U pojedinim poslovima predsjednika i dopredsjednika mogu zamijeniti članovi izvršnog   
odbora ili glavni tajnik ili druge osobe.   
Odlukom skupštine ili izvršnog odbora ili samog predsjednika određuje se koji su to poslovi i njihovo vrijeme trajanja.

2. IZBOR PREDSJEDNIKA (članak 37.)

Kada je više kandidata u prvom krugu za izbor predsjednika potrebna je natpolovična  
većina glasova od nazočnih.   
U drugom krugu glasovanja za predsjednika je izabran onaj tko dobije najviše glasova.

3. USTANOVLJENJE NADZORNOG ODBORA (članci 51-61)

Do 2015. godine Hrvatski šahovski savez tradicionalno je imao ovo tijelo.   
Nadzorni odbor je civilizacijsko postignuće i demokratski standard.   
Pored Hrvatskog olimpijskog odbora od najvećih saveza imaju ga još košarkaški, rukometni   
i odbojkaški savez.   
Osim nas od važnijih saveza nema ga nogometni savez.

4. PROMJENA OVLASTI IZVRŠNOG ODBORA (članak 48.)

Izvršni odbor zajedno s predsjednikom rukovodi radom saveza između dvije sjednice skupštine, izvršava plan i program rada i financijski plan, a novost je da od skupštine preuzima donošenje pravilnika o natjecanjima, registracijskog pravilnika i kalendara natjecanja.

5. PROMJENA OVLASTI GLAVNOG TAJNIKA (članak 67.)

Funkcija glavnog tajnika, kao „glavnog menadžera saveza“ s vrlo velikim ovlastima u zastupanju, predstavljanju, izvršavanju i rukovođenju postoji osim u našem savezu još i u rukometnom, košarkaškom i vaterpolskom savezu, te u olimpijskom odboru. Jedina razlika je što se kod njih glavni tajnik bira na mandat od četiri godine. U nogometnom savezu postoji funkcija tajnika na neodređeno vrijeme, ali on nema neograničena prava „glavnog menadžera saveza“.

Do sada je glavni tajnik bio „marica za sve“ i objektivno nije mogao stići obaviti sve.   
Prazninu u izboru predsjednika i izvršnog odbora silom prilika djelomično je pokrivao glavni tajnik, kao osoba ovlaštena za zastupanje, ali on ne može zamjenjivati niti smije obnašati dužnosti predsjednika ili izvršnog odbora ili skupštine, jer krši statut i Zakon i ako sam donosi financijski plan, program i plan rada ili ako troši sredstva, a nema tih planova i programa.

Promjenama glavni tajnik po ovlastima više nije u rangu predsjednika, ali može na određeno vrijeme obavljati sve dosadašnje poslove na temelju odluke skupštine ili izvršnog odbora ili samog predsjednika saveza.

6. OBJAVA ZAPISNIKA (članak 31. i 50.)

Rok za objavu zapisnika sa sjednica izvršnog odbora je 5 dana, a sa sjednica Skupštine   
 je 12 dana.

7. ČLANARINA - KOTIZACIJE - REGISTRACIJA IGRAČA (članak 73.)

Svi članovi saveza plaćaju godišnju članarinu.

Sve ekipe koje se natječu plaćaju kotizacije za ekipe.

Svi igrači za nastupanje u šahovskim natjecanjima plaćaju registraciju.

8. SAZIVANJE SJEDNICA TIJELA SAVEZA (članak 29. i 30.)

Proširen je popis ovlaštenih podnositelja zahtjeva za sazivanje sjednica tijela saveza prije svega skupštine.   
Do sada sami predstavnici u skupštini nisu imali to pravo.

Sukladno zakonskom obvezama skupština mora svake godine održati dvije sjednice.  
Sjednica skupštine treba biti krajem svake godine (zbog donošenja plana i programa rada i financijskog plana za narednu godinu) i početkom svake godine (zbog usvajanja završnog računa za prethodnu godinu).

9. PREDSTAVNICI U SKUPŠTINI IZ ŽUPANIJSKIH SAVEZA (članak 26.)

Povećan je broj predstavnika s maksimalno tri na maksimalno pet predstavnika koje u skupštini saveza može imati pojedini šahovski savez županije, odnosno, Grad Zagreb temeljem broja registriranih šahovskih klubova.

Registriranim šahovskim klubom smatra se sportski klub-udruga za natjecanje:  
- koji je član Hrvatskog šahovskog saveza,  
- koji je najkasnije do 1. veljače u godini održavanja sjednice skupštine podmirio sve svoje   
 obveze prema Hrvatskom šahovskom savezu za prethodnu godinu, osim obveza za čiju je   
 dospjelost za podmirivanje općim aktima ili pravilnicima Hrvatskog šahovskog saveza ili   
 odlukama njegovih tijela propisan drugi rok,   
- koji je u godini održavanja sjednice skupštine prijavljen za natjecanje i sudjeluje u najmanje   
 jednom ekipnom službenom nacionalnom šahovskom prvenstvu čiji sustav natjecanja   
 određuje i organizira Hrvatski šahovski savez.

Ovime bi skupština imala desetak predstavnika više, ali preduvjet je uređivanje evidencije članova i evidencije klubova u županijskim savezima i u Hrvatskom šahovskom savezu.

Prema ovogodišnjim podacima sastav skupštine po novome bi bio:

|  |  |  |  |
| --- | --- | --- | --- |
| Županija | Broj klubova | Predstavnici po starom | Predstavnici po novom |
| Zagrebačka | 11 | 2 | 3 |
| Krapinska | 9 | 2 | 2 |
| Sisačka | 5 | 1 | 1 |
| Karlovačka | 3 | 1 | 1 |
| Varaždinska | 6 | 2 | 2 |
| Koprivnička | 7 | 2 | 2 |
| Bjelovarska | 5 | 1 | 1 |
| Primorska | 19 | 3 | 4 |
| Lička | 5 | 1 | 1 |
| Virovitička | 3 | 1 | 1 |
| Požeška | 7 | 2 | 2 |
| Brodska | 13 | 2 | 3 |
| Zadarska | 5 | 1 | 1 |
| Osječka | 20 | 3 | 4 |
| Šibenska | 4 | 1 | 1 |
| Vukovarska | 19 | 3 | 4 |
| Splitska | 16 | 3 | 4 |
| Istarska | 7 | 2 | 2 |
| Dubrovačka | 3 | 1 | 1 |
| Međimurska | 12 | 2 | 3 |
| Zagreb | 27 | 3 | 5 |
| Suci |  | 1 | 1 |
| Problemski šahisti |  | 1 | 1 |
| Šahovski problemisti |  | 1 | 1 |
| Ukupno |  | 42 | 51 |